Mangat-moord: Vier hoor dalk van borgDie beskuldigdes staan agter regslui in die beskuldigingsbank. Van links is Estelle Ready, Gerhardus Pienaar Papenfus, Kevin Johnson en Ruvan Regionald Furst. Foto: Phillip Bruwer Die vier verdagtes wat in verband met die moord op Danie Dreyer (64), voormalige polisiebrigadier en sakeman van Pretoria, in hegtenis geneem is, sal na verwagting Donderdag in die stad se landdroshof hoor of hul borgtogaansoek suksesvol was. Estelle Reddy (36), haar vriend Gerhardus Pienaar Papenfus (41), Kevin Johnson (29) en Ruvan Regionald Furst (42) staan tereg op aanklag van moord wat as ŉ skedule ses-misdaad aangehoor word. Tydens hul eerste borgtogverskyning op 22 April het al vier in hul beëdigde verklarings aangedui dat hulle onskuldig gaan pleit. Die staat staan die aansoek teen. Die saak is daarna tot 26 April uitgestel aangesien die ondersoekbeampte weens werkverpligtinge nie in die hof kon verskyn om teen die aansoek te getuig nie. Konst. Mojapelo het op 26 April in die hof getuig die staat het ŉ sterk saak en dat borgtog teengestaan moet word. Wyle Danie Dreyer. Foto: Facebook Ná Mojapelo se getuienis is die saak tot 4 Mei vir kruisondervraging uitgestel. Die beskuldigdes het egter net vlugtig in die hof verskyn aangesien hul voormalige regshulpraadprokureur, Timothy Ramabulana, weens “tegniese redes” vervang is met sy kollega, Martin Botha. Botha het die hof versoek om die saak uit te stel om hom die geleentheid te bied om die saak te bestudeer. Landdros Mogi Naidoo het die aansoek toegestaan. Die saak is tot vandag uitgestel. Die beskuldigdes bly in aanhouding. Maroela Media het vroeër berig Dreyer se liggaam is op 4 April in ŉ mangat in Capital Park aangetref nadat Reddy haar aan die Villieria-polisie oorgegee en Dreyer se dood aangemeld het. Sy het Dreyer se liggaam aan die polisie uitgewys waar hy glo met behulp van Papenfus, Johnson en Furst in die mangat gestort is. Dreyer is vermoedelik op 28 Maart tydens ŉ geskil oor geld in sy kamer by sy huis in Villieria vermoor waarna die kamer aan die brand gesteek is. Papenfus is kort nadat Dreyer se liggaam gevind is, in hegtenis geneem. Johnson is op 6 April in Eersterust in hegtenis geneem. Furst is op 12 April in hegtenis geneem nadat hy hom aan die polisie oorgegee het. Lees alle vorige berigte oor die Villieria-moord op Maroela Media.